DHO-forsvar

**Før prøven**

Læs opgaven og det anvendte materiale igennem igen – grundigt!

* Når du forsvarer din opgave, er det et par uger siden, du har skrevet den, og du har med sikkerhed glemt mindre og større detaljer. Læs din opgave igennem igen! Mange gange!
* Det er altafgørende for dit forsvar/din præsentation, at du ”kender” din egen opgave. Det er meget tydeligt for censor og eksaminator, når opgaven er ”fremmed” for eksaminanden. Du skal have et fagligt overskud og være i stand til at jonglere med forskellige konklusioner, metoder og materialer på samme tid.
* Selvom du *ikke* har mulighed for at ændre det skrevne ord, så har du stadig mulighed for at moderere, uddybe og endda modsige bestemte elementer af din egen opgave, hvis det er nødvendigt.

I forbindelse med dit mundtlige forsvar skal du udarbejde et talepapir

* Du kan evt også lave flashcards.
* Dit talepapir er en slags disposition med stikord og vigtige begreber, der hjælper dig med at bevare overblikket og sikrer, at du holder fokus, når du indledningsvis skal holde dit korte oplæg.
* Du skal have printet dit talepapir ud, men du skal ikke læse op fra det.
* Husk, at vi har læst opgaven, så vi er ikke interesseret i at høre en fuldstændig gengivelse af den

Hold dit oplæg mange gange derhjemme, så du er helt hjemme i stoffet.

* Øv også gerne betoning, pauser osv.

Print og medbring opgaven og dine primære tekster.

**Under prøven**

*Fremlæggelsen*

* Hav talepapir/flashcards liggende foran dig
* Hav opgaven parat, hvis du skulle få brug for at vise eller citere noget fra den, når du efter oplægget skal i dialog med dine lærere.
* Hav dine primære tekster med, så du kan pege eller citere. Lærerne kan også stille spørgsmål til teksterne.
* Hav øjenkontakt med tilhørerne. Det giver ro, og du kan se, om de forstår, hvad du siger.
* Bliver du afbrudt under fremlæggelsen, skal du ikke blive forskrækket. En af tilhørerne hørte sandsynligvis bare ikke det, du sagde.

*Dialog*

Du kan jo ikke helt på samme måde forberede dig på, hvad lærerne vil spørge om. Hvis der er uklarheder, er det ret sandsynligt, at de spørger ind til det.

Brug dine lærere: Sig til dem, hvis du ikke har forstået spørgsmålet og få dem til at omformulere det. Hvis du fortsat ikke kan svare, er det bedre at sige det end at kaste sig ud i eksempler eller svare på noget helt andet

**Efter prøven:**

Umiddelbart i forlængelse af dit forsvar/din præsentation skal du udforme logbogen om dine refleksioner over processen, udformningen af opgaven og arbejdet med det mundtlige forsvar (uploades i Lectio).